ROUTE 66

UNIKÁTNY PORADCA A BEDEKER V JEDNOM

MARIÁN PAVEL

MIŠA HANÁKOVÁ

Photography by MARIÁN PAVEL

Photography by MIŠA HANÁKOVÁ

Photography by BOHUSLAV PLÉHA

ROUTE 66

O KNIHE

TO SME MY

AKO SA PRIPRAVIŤ NA ROUTE 66

Ako sa na Route 66 dostať?

Ako dlho pred cestou plánovať

Zo západu na východ alebo z východu na západ?

Koľko ľudí na tripe je tak akurát?

Ako si zohnať lacnú letenku

Výber motorky a požičovne, čo vám ju zabezpečí

Objednať hotely vopred alebo ísť na ešte väčšieho pankáča?

Ako poskladať intinerár cesty

Itinerár – denné presuny a ubytovanie

Itinerár – ako hľadať a nájsť Route 66

Denný itinerár a rôzne atrakcie po ceste

Technika – čo brať so sebou

Balenie na výpravu

Ako sa jazdí na Harley Davidson Electra Glide?

Rozdelenie úloh – načo je nám ľadvinka?

Koľko nás to všetko stálo?

ROUTE 66: KONEČNE NA CESTE

ÚVOD

ROUTE 66 #odlet

ROUTE 66 #denpredRoute66

ROUTE 66 #den1

ROUTE 66 #den2

ROUTE 66 #den3

ROUTE 66 #den4

ROUTE 66 #den5

ROUTE 66 #den6

ROUTE 66 #den7

ROUTE 66 #den8

ROUTE 66 #den9

ROUTE 66 #den10

ROUTE 66 #den11

ROUTE 66 #den12

ROUTE 66 #den13

ROUTE 66 #den14

ROUTE 66 #den15

ROUTE 66 #Koniec, ktorý je vlastne začiatkom

Epilogue

TEŠILO NÁS. TEŠÍ AJ VÁS?

O KNIHE

Na to, aby sme zvládli Route 66 sme sa chystali celých šesť mesiacov. Za ten čas sme si naštudovali množstvo článkov, publikácií, cestopisov a na ceste sme získali mnoho cenných skúseností. Bolo nám ľúto nechať si ich len pre seba a tak vznikla táto kniha - poradca a bedeker v jednom.

V prvej časti tejto knihy získate informácie o tom, ako sa na cestu pripraviť. V druhej časti si môžete prečítať o tom, ako sme si Route 66 užili a ako si ju môžete užiť vy.

Marián & Miša

COPYRIGHT

Marián Pavel & Michaela Hanáková

Foto © Michaela Hanáková, Marián Pavel, Bohuslav Pléha, Shutterstock, Pixabay

Copyright © 2017 by MARIÁN PAVEL | Touch Media s.r.o.

Všetky práva vyhradené.

Žiadna časť tejto knihy nesmie byť reprodukovaná v žiadnej forme bez výhradného súhlasu autora.

V prípade záujmu kontaktujte hello@touchmedia.sk

POĎAKOVANIE

Táto cesta by sa bez vás možno uskutočnila. A možno nie.

Moje poďakovanie patrí

Pavle Nôtovej, Gabi Kohúthovej a Mirovi Rovenskému.

TO SME MY

To sme my - Zuzka, Miška, Robo, Marián, Jenda a Slávek. Je teplé ráno, 4. septembra 2016 a pred hotelom v Chicagu nás fotí ochotný obchodný cestujúci. O pár minút nasadneme na naše požičané Harley-Davidson Electra Glide Ultra Limited a vyrazíme na Route 66. Pozrite sa, ako sa tvárime - iba matne tušíme, ako asi zvládneme 4200 kilometrov za 15 dní, ale sme odhodlaní ísť do toho. Napokon sme najazdili celých 6000 kilometrov. Bez jedinej nehody, kolízie alebo incidentu. A na to sme všetci hrdí. Pretože najdôležitejšie je užiť si a vrátiť sa domov!

AKO SA PRIPRAVIŤ NA ROUTE 66

CENNÉ RADY, AKO SA LACNO DOSTAŤ NA ROUTE 66, AKO SA DOBRE ZBALIŤ A NIČ NEZABUDNÚŤ

AKO SA NA ROUTE 66 DOSTAŤ?

Existujú dva spôsoby ako zjazdiť Route 66. Buď si objednáte organizovaný trip v cestovnej kancelárii alebo sa tam vyberiete na pankáča, teda vo vlastnej réžii.

V prvom prípade si vyberiete slovenskú alebo zahraničnú cestovku, ktorá takéto tripy robí. Stanete sa súčasťou organizovanej skupiny motorkárov – niekedy väčšej, niekedy menšej, dostanete vypracovaný itinerár a dva týždne sa presúvate medzi vopred danými lokalitami a hotelmi.

Celé dva týždne strávite na Route 66 s ľuďmi, ktorých vopred nepoznáte. Môžete medzi nimi nájsť priateľov na život a na smrť, alebo stretnúť jedného či viac debilov, ktorí vám pobyt v Amerike v cene nového auta totálne znechutia. Zbalíte sa do kufra, aj do dvoch, veď batožinu vezie sprievodná dodávka. O nič sa nestaráte, ste súčasťou stáda, ktoré vedie miestny pastier.

Posledný deň cesty dostanete pamätné tričko s logom Route 66, cestovky a názvom vašej organizovanej expedície. Klamal by som, ak by som tvrdil, že som si viackrát na internete nepozrel ceny a program organizovaných tripov po Route 66. No ani jedna z ponúk ma nepresvedčila.

Potom je tu druhá možnosť. Vyberiete sa na Route 66 sami.

Hneď na začiatok vám poviem, že ak si všetko organizujete vo vlastnej réžii, môžete cestovať dvaja za cenu pobytu pre jedného v cestovke. Ale ten rozdiel v cene si aj sami tvrdo odmakáte.

Na internete síce nájdete o Route 66 dostatok informácií, ale nenašli sme jediný web, ktorý by obsahoval praktické informácie pre začiatočníkov, teda ľudí, ktorí na Route 66 nikdy neboli a ktorí vedia o Amerike prd. Tí, ktorí Route 66 organizujú, si svoje know-how mocne strážia, veď na ňom zarábajú peniaze.

Pred cestou ste teda v situácii, keď máte posťahované tony informácií, no neviete úplne presne, ako s nimi naložiť.

Aj preto sme sa rozhodli napísať túto knižku – spojíme v nej cestovateľského poradcu s cestopisom a pomôžeme vám s plánovaním Route 66 na pankáča. Pretože ak si Route 66 celú zjazdíte, zistíte že to vôbec nebolelo a s nadobudnutými skúsenosťami by ste ju na druhý raz dali úplne na pána aj ako sprievodca väčšej motorkárskej skupiny :)

AKO DLHO PRED CESTOU PLÁNOVAŤ

Pred tým, než sa na Route 66 vyberiete, poriadne si premyslite, čo od tripu očakávate.

Pomôže vám to k správnemu rozhodnutiu, či svoje peniaze investovať na istotu cez cestovku, alebo sa vybrať do rizika, že vlastné plánovanie nezvládnete a váš sen sa premení na predraženú jazdu motocyklom krížom cez USA.

Route 66 je náročný trip – denne budete v sedadle motorky minimálne 300 kilometrov, ak sa však necháte inšpirovať naším itinerárom, tak to bude v priemere 400 km (a niektoré dni podstatne viac).

Predpokladám, že sa nebudete chcieť iba presúvať z bodu A do bodu B (vtedy žiadne plánovanie nepotrebujete), ale naopak budete chcieť každý deň využiť naplno. Tak sa k tomu aj postavte – plánovať na poslednú chvíľu sa nevypláca. Ideálne je začať aspoň šesť mesiacov pred plánovaným odletom.

Hneď v úvode vás čaká neľahké rozhodnutie, koľko dní si môžete dovoliť stráviť na ceste. Nechajte si poradiť – úplné zážitkové minimum je 15 plných dní na motorke. K nim si pripočítajte jeden deň na aklimatizáciu a zvládnutie jetlagu v Chicagu po dlhom lete a aspoň dva-tri dni v Los Angeles po ukončení cesty. Viac informácií nájdete v našom itinerári, ktorý sa na 15 motodní ukázal ako relatívne dobre rozložený.

Na Route 66 sa môžete vybrať od jari do neskorej jesene. Na jar a na jeseň počítajte s  premenlivým a daždivým počasím, od apríla do júna aj s rizikom tornád. V lete zas rátajte s na naše pomery abnormálnymi horúčavami. Ako ideálny mesiac na cestu sa nám javí september, keď skončia 43° - 45°C horúčavy v púšti a teplota spadne na 36°- 38°C a v ostatných častiach USA sa denné teploty pohybujú medzi 23°C a 32°C.

Nezabudnite na to, že budete cestovať krížom cez obrovskú krajinu s rôznym charakterom – začnete v úrodnom Illinois a postupne budete prechádzať cez prériu do oblastí púšte. A v rozmedzí 4200 km, ktoré Route 66 meria sa počasie môže dramaticky meniť.

Pripravte sa na únavné horúčavy s miestami mimoriadne vlhkým, no v prérii a v púšti zas naopak s extrémne suchým vzduchom.

Počas nášho septembrového tripu sme ani raz nezmokli, no motorkárov, ktorí z Chicaga vyrazili o jediný deň neskôr na ceste zastihla silná prietrž mračien. Aj to je ukážkou toho, že počasie môže byť vrtkavé a obzvlášť motorkár musí byť vždy pripravený na jeho zmeny. A vlastne – ani naplánovať sa veľmi nedá, buď šťastie máte alebo nie.

September je vhodný aj preto, lebo hlavná dovolenková sezóna v USA sa končí, počasie je v tomto období stálejšie a máte oveľa väčšiu šancu, že v požičovni dostanete motorku, akú ste si vybrali. Na druhej strane počítajte s tým, že v septembri budú niektoré atrakcie a reštaurácie na trase Route 66 zatvorené. Menej zákazníkov riešia Amíci nekompromisne – podnik sa jednoducho zatvorí a čaká na novú sezónu.

Nezabudnite ani na to, že pre mnohých z nás je aj trojtýždňová dovolenka čosi, čo bežne nevyužívame, takže dohodnúť sa so svojím zamestnávateľom včas je pre ďalšie plánovanie kľúčové.

Dbajte na to, aby sa vopred daný termín už nemenil. Budete ho potrebovať nielen kvôli dovolenke, ale aj kvôli letenkám a pre požičovňu motoriek.

ZO ZÁPADU NA VÝCHOD ALEBO Z VÝCHODU NA ZÁPAD?

Pred akýmkoľvek plánovaním je potrebné ujasniť si, ktorým smerom vlastne chcete Route 66 zjazdiť.

Route 66 sa začína v centre Chicaga a končí sa na móle v Santa Monice, na pobreží oceánu v Los Angeles. Väčšina cestovateľov preto nasleduje Matku ciest tak, ako bola pôvodne postavená, z východu na západ. Na route však budete denne stretať aj protiidúcich motorkárov. Logicky sme si teda preverili, či nebudú lacnejšie letenky aj požičovné motoriek smerom zo západu na východ, teda z L.A. do Chicaga. Nebudú. Tak a ušetrili sme vám čas :)

KOĽKO ĽUDÍ NA TRIPE JE TAK AKURÁT?

Náročný denný itinerár, neznáma krajina, pevný program a extrémne počasie dokážu preveriť aj tie najpevnejšie vzťahy. Najväčšiu slobodu majú vždy tí, ktorí jazdia sami. No ak idete v skupine, snažte sa ju vytvoriť čo najmenšiu – ideálne sú tri, štyri motocykle.

Berte to ako fakt, ale v každej skupine počas tripu vznikne menšia či väčšia kríza. A je na sile jednotlivých osobností, či sa zvládne malým alebo veľkým konfliktom.

Pred tripom by ste sa mali dobre poznať a skupinu vytvoriť tak, aby mala podobný svetonázor, záujmy a aby v nej neboli výrazne slabšie kusy.

Znie to hrozne, ale starať sa pätnásť dní o unaveného fňukajúceho kamaráta, počúvať dokola reči jehovistu, budhistu či vyznávača chemtrails, alebo mať za chrbtom niekoho kto neustále frfle dokáže rozložiť aj najväčšieho kliďasa.

Spoliehať sa na kolektívne rozhodovanie sa neopláca – elán niečo riešiť sa počas cesty vytráca s narastajúcou únavou. Aj malá skupina preto potrebuje svojho lídra, ktorý ju vedie a musí mať vopred dohodnuté pravidlá. Inak si vás na ceste počkajú zbytočné konflikty a vypäté situácie, ktoré dokážu všetkým poriadne znepríjemniť deň. Konfliktom sa vyhnete aj tým, že každý v skupine bude mať povinne riadne naštudovaný itinerár a na začiatku každého dňa si urobíte sumár toho, čo vás čaká.

Je to ako v podnikaní – jeden je vo firme málo a dvaja už príliš – skoordinovať aj šesť ľudí je niekedy mission impossible. Itinerár si preto treba vopred spoločne schváliť a dohodnúť tvrdé pravidlo, že na ceste sa už nič nemení kvôli jednotlivcovi a ten, čo s ním má problém, sa prispôsobí väčšine.

Dôležitá je aj disciplína – veľmi rýchlo si vás dobehne spánkový dlh, ak od začiatku budete po nociach žúrovať. Zabudnite aj na každodennú pitku na izbe pred spaním, budú dni, keď vás budú ľadvinky z motorky znášať dole a do postele padnete ako balík slamy :)

Aj my sme si v našej skupine prešli krízou – počas cesty na povrch vyplávali tri problémy. Spoliehali sme sa na kolektívne rozhodovanie a nemali sme vopred dohodnutého lídra, niektorí z nás si nenaštudovali itinerár a nadôvažok, nestihli sme sa všetci pred odchodom stretnúť a definitívne si povedať, čo je pre koho dôležité.

Hlavne prvé dni boli ťažké, kým si všetko sadlo, ale krízu sme rýchlo zvládli. A teraz sme vďaka tomu múdri ako rádio a rozdávame vám rady :)

Koniec ukážky